Exchavaziuns da fossils al Ducan-Glatscher

Da Rolf Glatthaar
 
Avant in pèr dis ha il paleontolog turitgais Heinz Furrer referì davart las exchavaziuns ch’el ha fatg las stads 1997 e 1998. I sa tracta da las medemas stresas geologicas sco quellas al Monte San Giorgio TI ch’èn daventa-das enconuschentas en l’entir mund sco furnituras da fossils. Las stresas dal trias mesaun en il Tessin han radund 235 miu. onns, ellas èn levamain inclinadas ed èn bain accessiblas. Las sumegliantas stresas dal prosanto sa chattan dentant en ina posiziun bunamain verticala gist sut il spitg dal Ducan-Glatscher, nua ch’ils utensils ed il material han stuì vegnir transportads cun l’helicopter. Suenter mintgamai 2 u 3 emnas lavur d’exchavaziun ha l’helicopter sgulà a val 800 kilos crappa cun fossils ch’ins ha alura transportà a Turitg. 

Peschs e saurs 
Sco en il Tessin consista la fauna fossila era en il territori dal Ducan surtut da peschs e da saurs da mar. L’emprim chat da qualitad è stà in pachipleurosaur d’ina lunghezza da radund 30 cm ed in pesch-saur dad 80 cm (Saurichthys) ch’ins ha engippà gist en il lieu da chat. Cumplettamain sa mantegnidas èn carpas pitschnas da 5 fin 10 cm (Archaeosemionotus, Eoeugnathus) ed in pesch (Habroichthys) che viva en rotschas; el è il pesch il pli frequent cun fin a 30 peschs per meter quadrat. La gronda part dals chats enconuschev’ins gia dal Tessin. Ins ha chattà mo paucs novs fossils, p. ex. il pesch dal Ducan (Ducanichthys) che tradescha sia derivanza medemamain sco il saur remblader (Ticinosuchus) ed il Ceresiosaurus. Corps vertebrals cun in diameter da 2 cm sco era coprolits (excrements petrifitgads) attribuesch’ins ad in individi da questa spezia ch’ins suppona ch’el saja stà bunamain 2 meters lung. Ins ha era chattà fastizs da morsas, da stgavaments e da moviment. Ultra da quai han ins chattà animals invertebrads, numnadamain giombers, giomberets, giombregls, paucas conchiglias e glimajas, tuttas betg pli grondas che 4 cm. Ils ammonits ch’ins chatta surtut en la chaltschina conchilifera da la Germania dal sid, mancan qua bunamain cumplettamain. 

Ina veglia laguna 
Per che tants fossils hajan pudì sa mantegnair uschè bain, sto quai avair dà in fund da la mar liber d’oxigen e senza vita, pia senza erizuns da mar u auters animals che mangian cadavers. Cunquai che la stresa dal prosanto furma ina lenta en la crappa dolomia da Vallatscha, pon ins supponer ch’i deva là ina laguna da 40 meters profunditad, nua ch’in flum fascheva affluir periodicamain arschiglia e silt che han enserrà ils cadavers. Era tschertas plantas èn stadas pertutgadas dal medem destin, ins ha chattà cultura da cyanobacterias, ina alga da chaltschina da 7 cm, e schizunt coniferas da la terra: Romins da voltzia e lain da araucarioxylon. Il livel da l’aua e la concentraziun da sal ston avair varià fermamain durant il fluss e refluss e las differentas stagiuns. Ils chats tutgan tuts al chantun Grischun e vegnan surdads suenter l’elavuraziun a Turitg al museum da la natira a Cuira. 
Il Ducan-Glatscher è era adattà per ina tura da skis dal di: Davent dal Sertig-Dörfli van ins da la val dal Ducan siadora e sur il glatscher dal Ducan fin al spitg, e lura engiu via Ducanfurgga tras la Val da Stugl fin a Latsch-Bravuogn/Madruns – u viceversa. Il meglier temp è l’entschatta avrigl.